REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/295-19

18. decembar 2019. godine

B e o g r a d

ZAPISNIK

54. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 18. NOVEMBRA 2018. GODINE

Sednica je počela u 11 časova i 40 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Stanislava Janošević, Studenka Stojanović, Zoran Bojanić, Snežana R. Petrović, Ana Čarapić, Tomislav Ljubenović, Vladimir Marinković i Gorica Gajić.

Sednici su prisustvovali zamenici članova Odbora: Milimir Vujadinović (zamenik člana Odbora Jelene Mijatović), Snežana Paunović (zamenik člana Odbora Novice Tončeva) i Vladimir Đurić (zamenik člana Odbora Aleksandra Stevanovića).

Sednici nisu prisustvovali članovi Odbora: Dejan Nikolić, Ivan Kostić, Vojislav Vujić i Zdravko Stanković, niti njihovi zamenici.

Sednici su, na poziv predsednika, prisustvovali iz Ministarstva finansija: Dejan Eremija, iz Sektora budžeta; iz Ministarstva rudarstva i energetike: mr Mirjana Filipović, državni sekretar; i, iz Ministarstva trgovine, turizma i telekomunikacija: Milan Dobrijević, načelnik Odeljenja i Tanja Krasojević, samostalni savetnik.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o budžetu Republike Srbije za 2020. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, koji je podnela Vlada (broj 400-2730/19 od 4. novembra 2019. godine);
2. Razno.

Pre razmatranja tačaka utvrđenog dnevnog reda, Odbor je većinom glasova usvojio zapisnik 48. sednice Odbora.

Prva tačka dnevnog reda - **Predlog zakona o budžetu Republike Srbije za 2020. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija**

Odbor je razmotrio Predlog zakona o budžetu Republike Srbije za 2020. godinu u skladu sa svojim delokrugom i, na osnovu člana 173. Stav 1. Poslovnika Narodne skupštine, podneo izveštaj Odboru za finansije, republički budžet i kontrolu trošenja javnih sredstava.

Dejan Eremija, predstavnik Ministarstva finansija, istakao je da su u budžetu za 2020. godinu planirani ukupni prihodi od 1 314,5 milijardi dinara i rashodi u visini 1 334,7 milijardi dinara, što je planirani deficit od 20,2 milijarde dinara, odnosno 0,3% BDP-a. Predlogom zakona o budžetu za 2020. godinu, za rad Ministarstva privrede je opredeljen iznos od 23 milijarde 91 milion 469 hiljada dinara. Najznačajnija planirana izdvajanja su za ulaganja od posebnog značaja, za podsticaje investitorima, u iznosu od 9,3 milijarde dinara, za podršku razvoju preduzetništva u iznosu od tri milijarde, za izgradnju stanova za pripadnike snaga bezbednosti u iznosu od 2,2 milijarde dinara, za podršku razvoju poslovne infrastrukture u iznosu od 1,3 milijarde dinara i za podsticaj za investiciju u proizvodnju audio vizuelnih dela u iznosu od 700 miliona dinara. Za rad Ministarstva rudarstva i energetike opredeljen je iznos od 12 milijardi 680 miliona i 682 hiljade dinara. Za subvencije za energetski ugroženog kupca planirana je jedna milijarda i 595 miliona dinara, za subvencije „JP Resavica“ planirano je 5,1 milijarda dinara, za formiranje i održavanje obaveznih rezervi nafte i njenih derivata i prirodnog gasa planirano je 4,6 milijarde dinara. Za rad Ministarstva trgovine, turizma i telekomunikacija opredeljen je iznos od 7,1 milijardi dinara. Najznačajnije stavke su subvencije u oblasti turizma u iznosu 1,2 milijarda dinara, razvoj informaciono-komunikacione infrastrukture u osnovnim i srednjim školama u iznosu od dve milijarde dinara, učešće Republike Srbije na međunarodnoj izložbi „Ekspo Dubai 2020“ u Dubaiu u iznosu od 680 miliona dinara.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li se prate rezultati davanja subvencija stranim investitorima;

- da li se zna šta je sa sredstvima koja su data za subvencije privrednim subjektima koji su zatvorili firme i otpustili radnike;

- dokle se stiglo sa rešavanjem problema JP „Resavica“, kakva je perspektiva i da li se može očekivati da će se budžet u narednom periodu rastaretiti za pet milijardi dinara koje se godišnje izdvajaju;

- da li Odbor za privredu, regionalni razvoj, trgovinu, turizam i energetiku, kao nadležni odbor, može da dobije informaciju ko je od privrednih subjekata iz inostranstva dobio subvencija i u kojim iznosima, ko je i koliko iskoristio, sa kakvim rezultatima i brojem zaposlenih;

- koji su planovi za investicije u sektoru energetike u narednoj godini;

- da li su ulaganja i subvencije dati zajedno sa državnom pomoći kao jedna stavka u budžetu i da li se može razdvojeno videti šta odlazi na državnu pomoć, a šta ostaje kao subvencija za ulaganja;

- koliko sredstava u budžetu za narednu godinu je izdvojeno za podsticaje u turizmu, kako za kategriju mladih, tako i za nezaposlene, penzionere, vojna i druga lica;

- kako mogu da se unaprede načini finansiranja podsticaja privredi, pored subvencija, i da postoji neki drugi način, osim subvencija, da se postigne isti ili veći nivo insvesticija koji će garantovati rast koji je veći od 5%.

Primećeno je da je Razedo Ministarstva privrede u 2019. godini iznosio 32 milijarde dinara, a da je u 2020. godini planirano 23 milijarde dinara. Iz toga se vidi da je privredni ambijent bolji, budžet je manji i i manje su potrebe za subvencionisanjem. Postoji pravna i privredna sigurnost, dobar i pozitivan poslovni amibijent i nastavlja se sa daljim razvijanjem i unapređenjem. Porast zarada, oslobađanje od poreske obaveze na teret poslodavca, smanjena stopa nezaposlenosti, privredni rast za 4,7 procenata, tri i po milijarde direktnih stranih investicija, sve su to zadivljujući podaci. Pitanje je da li može bolje, svakako da može, ali to treba da se radi postepeno, da postoji kontinuitet u tome, a samim tim se postiže izvesna sigurnost. Za Ministarstvo trgovine i turizma u ovoj godini izdvojeno je oko pet milijardi dinara, a u narednoj godini planirano oko 7 milijardi dinara. Ministarstvo rudarstva i energetike je u ovoj godini imalo oko deset milijardi dinara, u narednoj 12,680 milijardi dinara. Kada se priprema budžet, mora mnogo elemenata da se uklopi, optimizuje, odrede prioriteti. Socijalna politika je jedan od prvih prioriteta. Penzioneri, naša najstarija populacija od preko milion i 700 hiljada građana, podnela je najveći teret reformi. U budžetu se vidi da se sada, u skladu sa mogućnostima, vodi računa o toj najstarijoj kategoriji, kako kroz blagi rast i jednokratne pomoći, tako i kroz vaučere u turiznu i druge pogodnosti. Postoji dosta razloga za optimizam i uverenje se da će budžeti, iz godine u godinu, spram prilika, biti bolji, uz poštovanje načela racionalnosti, ekonomičnosti i opreznog planiranja. Iznet je predlog da se razmisli o mogućim merama koje bi Vlada Republike Srbije mogla da donese kao poresku olakšicu za otvaranje i funkcionisanje privrednih subjekata u ruralnim područjima.

Izneto je mišljenje da je zahvaljujući subvencijama do kraja 2018. godine bilo 3,5 milijardi evra stranih direktnih investicija, a 2019. godine oko četiri milijarde. U trećem kvartalu ove godine privreda beleži rast od 4,7%. Podaci o tome ko je koliko dobio za subvencije i koliko je radnika zaposleno su transparentni i dostupni. Suštinski je važno i za građane i za državu da je na taj način zaposlen veliki broj ljudi i bez subvencija Srbija ne bi bila premrežena fabrikama i proizvodnim pogonima. Da nije bilo subvencija, ne bi bilo fabrika u Krupnju i Vladičinom Hanu, mestima koja su skoro zamrla zbog toga što nije bilo nikakve privredne aktivnosti i gde je demografski zabeležen veliki odliv stanovništva. U nekim fabrikama i pogonima jesu niske plate, ali postoje i slučajevi kao što je nemačka kompanija u Pančevu, gde je plata 700 evra neto. Nove investicije nisu samo one koje zahtevaju samo manuelnu radnu snagu i radnu snagu koja podrazumeva niži nivo zarada, već se prelazi u novu fazu investicija koje podrazumevaju i nove tehnologije i zapošljavanje ljudi sa visokim kvalifikacijama. Na taj način se obezbeđuje posao za mlade, kvalifikovane i visoko obrazovane ljude. Rezultat toga je da je nezaposlenost pala ispod 10% što je veliki uspeh, a tako veliki priliv investicija nije moguć, ako zajedno Narodna skupština i Vlada Republike Srbije nisu napravili najbolji mogući ambijent za investiranje i prednost Srbije je što je prepoznata kao dobra destinacija, ne samo od partnera iz EU koji najviše investiraju, već je to slučaj i sa Narodnom Republikom Kinom, Južnom Korejom, zemljama Bliskog Istoka.

Izneto je da je Zakon o kontroli državne pomoći usvojen i Komisija za kontrolu državne pomoći je prešla u nadležnost Narodne skupštine Republike Srbije. U toku je izbor kandidata, predlog Liste kandidata za izbor članova Komisije će biti dostavljen Narodnoj skupštini. Izneto je da će se prilikom razmatranja izveštaja o radu Komisije za kontrolu državne pomoći, videti obim sredstava i upravljanje budžetskim sredstvima državne pomoći, koja pomažu naša strateška preduzeća, a najveći deo je iz energetike i to je važna stavka. Kada je reč i o „JP Resavica“, država finansijski iz budžeta pomaže zato što „JP Resavica“ više rasohoduje nego što prihoduje i godinama je ekonomski neisplativo. Ali da bi se zadržali zaposleni, da ne bi čitavi regioni ekonomski propali, a da ljudi nemaju odakle da primaju plate mora da se radi na takav način.

Izneto je mišljenje da ministarstva ministarstva treba da vode računa ne samo o projetima koji su u nadležnosti pojedninog ministarstva, već moraju sagledati i kako njihovi projekti utiču na privredno okruženje i da li je budžet zaista podsticajan za privredu. Izneto je da je povećanje zarada u proseku od oko 9,5% jedna od ključnih mera u budžetu i da je Fiskalni savet ovo povećanje ocenio kao prekomerno. Izneto je mišljenje da povećanje zarada nije trebalo da bude veće od 5,5%, ako se uzme u obzir realni privredni rast i da će više od polovine fiskalnog prostora biti potrošeno na tu meru i stimulisanje privrednog rasta povećanjem potrošnje. Smanjenje opterećenja na zarade koje će biti sprovedeno umanjenjem doprinosa za pola procentna poena i podizanje iznosa neoporezivog dela zarade za hiljadu dinara, imaće za posledicu da će javni sektor dobiti 13,4 milijardi dinara, a za povećanje plata je izdvojeno 26 milijardi dinara. Ocenjeno je da će ova mera pogoditi i javni i privatni sektor, i da će javni sektor iskoračiti sa zaradama. Izneto je da još nije postignuta dovoljna transparentnost budžetskog procesa, posebno kada se posmatraju stavke: usluge po ugovoru, specijalizovane usluge, sudske kazne i penali. U pogledu „JP Resavica“ primećeno je da je četvrta godina za redom da se u „Resavici“ ponavlja isti iznos za jedan isti projekat na istoj poziciji pod istom šifrom budžeta u iznostu od oko pet milijardi dinara. Subvencije kao mera koja se sprovodi niz godina kao ključna mera za podsticanje privrednog rasta, nova radna mesta i rast stranih direktnih investicija smanjene su u odnosu na prošlu godinu. To nisu subvencije za podsticanje nekonkurentnih srpskih preduzeća, to su subvencije za otvaranje novih radnih mesta i najčešće su u pitanju investitori koji su na tržištima na kojima posluju vrlo konkurentni i profitabilni. To je plaćanje i kupovina njihove spremnosti da dođu na naše tržište. Preko polovine građana stiče utisak da od tih subvencija najviše profitiraju zapravo investitori, a ne sami građani. To su uglavnom strani investitori, a domaći investitori su po tom osnovu diskriminisani. Izneto je mišljenje da građani na svom životnom standardu malo osećaju benefite subvencionisanja investitora. Mišljenje građana je da investitori dobijaju jako puno kroz direktna plaćanja i niz indirektnih pogodnosti kroz otpis fiskalnih obaveza, ulaganja u opremanje komunalne infrastrukture, a zarade na tim subvencionisanim radnim mestimasu niske. Ne bi bilo loše politiku subvencionisanja analizirati iz ugla sagledavanja mogućnosti da zarade na subvencionisanim radnim mestima ne budu manje od 450 evra. To bi među građanima i u javnosti bilo prihvaćeno kao pravično, s obzirom na sve ono što su investitori koji su subvencionisani od države Srbije i od novca poreskih obveznika dobili. Izneto je da informacija u pogledu ekonomske isplativosti politike subvencija nije dovoljna i da treba da se dopuni.

Izneto je da su reforme dale rezultate, a kao najveći rezultat je mogućnost povećanja zarada u javnom sektoru. Što se tiče subvencija i njihve svrsishodnosti, najveći profit imaju investitori, ali da nemaju ne bi ni dolazili. Međutim, oni nisu jedini koji imaju korist od toga, već korist imaju i država i svi građani. Pre nego što je uspostavljen sistem subvencija i državne pomoći, bila je stopa nezaposlenosti oko 25%, a danas je stopa nezaposlenosti spuštena na 10%, a to je jedan od rezultata subvencionisanja stranih investitora. Prosečna zarada je oko 515 evra, a to je rezultat dolaska stranih investitora. Pre dolaska investitora je bila oko 320 evra.

Istaknuto je da je normalno i za očekivati da se investitoru nešto ponudi, a najmanje što može je lokacija i uređenost. Investitor koji radi u Kraljevu o svom trošku radi i proširenje ulice, rešavanje večitog problema – kada padne kiša ovde je uvek poplava zato što je na brdu i sledeća kiša kad padne biće da je to zbog tog investitora i njegove fabrike. Da postoji interes kod svih, postoji. I investitor i određena uprava, takođe i radnici, plate nisu svuda velike. Ono što se potencira dugi niz godina je radvajanje domaćih i stranih investitora što nije istina, tačno je da su u potpunosti izjednačeni. Pretprošle i prošle godine je donet set zakona gde su definitivno po svim pitanjima izjednačeni i jedni i drugi. Da li neko ima interes da radi na „belo“, da stvara i otvara pogone i na osnovu toga dobija određene dotacije od države. Ministarstvo privrede svake godine pre roka ispuni sve subvencije za koje se jave zainteresovani privrednici, mali, veliki i mikro preduzeća. Postoje primeri gde ljudi nisu ni znali, a bave se, iznajmljuju kapacitete u Mataruškoj banji, kupili hotel, a nisu znali da i oni imaju pravo da se kandiduju za određena novčana sredstva, bar za novozaposlene radnike.

U Srednjebanatskom upravnom okrugu je kineska kompanija „Šangdong Linglong“ odlučila da dođe u Zrenjanin. Izneto je da je to najveća investicija u Evropi u poslednjem periodu od ukupnih milijardu eura, a to ne može biti zanemarljivo. Zrenjanin je imao oko 15 hiljada nezaposlenih lica u poslednjih sedam godina, a danas je nezaposlenost ispod pet hiljada. To utiče da se ljudi iz Zrenjanina ne odseljavaju, a posebnu priliku će imati da se zaposle u toj kompaniji isključivo inženjeri, takođe i proizvodni pogon, a prosečna plata u kompaniji je između 60 i 90 hiljada dinara, što za Banatski okrug, ali i za Srbiju nije mali iznos. Samim tim će to uticati na osnivanje porodica, smanjenje bele kuge, i uspešno se izborilo sa višegodišnjim problemom koji je vladao u Zrenjaninu.

Kada je u pitanju sektor kulture i informisanja, izneto je da su sredstva znatno povećana za manifestaciju, odnosno činjenicu da će Novi Sad biti prestonica kulture u 2020. godini. Takva reklama će dosta doprineti turizmu u Republici Srbiji. U Predlogu zakona o budžetu za 2020. godinu se vidi da umanjenje za oko milijardu i sto miliona ima osnov i ne tiče se samo kulture, već su umanjena sredstava koja idu javnim servisima iz opravdanih razloga. Ulaganje u kulturu nikada nije bio rashod, a u budućim godinama će se pokazati na prihodnoj strani kada je u pitanju turizam i trgovina, jer Srbija će pokazati svoje kapacitete, prednosti, vrline i razloge zbog kojih će biti što više posetilaca koji će povećavati investiciona strana ulaganja.

Istaknuto je da RTB „Bor“ bio u izuzetno teškoj situaciji, a dolaskom kineskog partnera „Zijin“ dosta se poboljšao standard istočne Srbije. Punih deset meseci otkako je „Zijin“ u Boru, od pet hiljada radnika od kada je preuzeo partnerstvo, a sada je šest hiljada radnika, što znači da za deset meseci otvoreno hiljadu novih radnih mesta. Prosek plata u Boru iznosi oko 64 hiljade dinara, što je iznad republičkog proseka. U prvoj fazi otvaranja novih pogona biće potrebno minimum hiljadu radnika, a biće i druga, treća i četvrta faza gde će novi rudnik koji se planira proširiti. Povećana je proizvodnja za 40% u odnosu na period iz prethodne godine. Planiraju se i novi projekti koji podrazumevajau proširenje postojećih kapaciteta, jer je bilo određenih problema kada je u pitanju kapacitet postojećih proširenja. Zaposleni su videli veliki pomak za kratko vreme, profesionalno i kvalitetno rade svoj posao. Izneto je da se duguje zahvalnost svima koji su učestvovali u pregovorima sa kineskim partnerom „Zijin“. Ono što je nerentabilno i što ne treba da bude pod ingerencijom države, kao što su rudnici, možda je najbolji model u koji postoji u Boru, da postoji partnerstvo, gde jedan deo pripada državi, ali da drugi deo pripada partneru koji u to može da ulaže i razvija i da bi bilo dobro da se takav model pronađe i za „Resavicu“. Postoji model po kome može da se reši, da zaposleni ne ostanu bez posla, da mladi imaju nadu da će se zaposliti, naći radno mesto i prosek plata se znatno povećao. Sve se to dogodilo za samo deset meseci. Ovi podaci su javni i mogu se videti i na sajtu Ministarstva privrede i RTB „Bor“.

Izneto je da u zapadnoj Srbiji izgradnja autoputeva i povezivanje će poboljšati razvoj tog kraja, kvalitet životnog strandarda i života ljudi uopšte. Sto kilometara autoputa od Preljine do Obrenovca, gde se putovalo četiri i više sati do Beograda znači veoma mnogo. Još više će značiti kada se autoput poveže do Obrenovca i Surčina kako je najavljeno do kraja ove godine i za dve do tri godine kada se poveže Preljina sa Požegom, a takođe i nastavak izgradnje prema Kotromanu, autoput za Sarajevo, to će biti značajni razvoj u Zapadnoj Srbiji. Uložena su velika sredstva za razvoj autoputeva, predviđena su i za naredne godine što je veoma dobro. Što se tiče inovacija i tehnološkog razvoja, što je vrlo značajno za našu zemlju, gde se ogleda budućnost, je najava i potpisivanje velikog broja sporazuma, naročito sa Narodnom Republikom Kinom. Izgradnja industrijskog i tehnološkog parka u Borči u proleće naredne godine, značiće za inženjere, mlade ljude koji su pokazli već dobre rezultate u svetu u okviru tog resora. Najava subvencija za određene projekte iz oblasti zaštite životne sredine takođe je važno i pozitivno, jer postoje primeri dobre prakse kako smanjiti aero zagađenja. U Užicu lokalne samouprave daju građanima određene subvencije za ukidanje individualnih ložišta koja znatno zagađuju životnu sredinu, tako što se preorjentišu na zdravije energente, gas i biomasu. Podsticaj za gas za narednu godinu je primer dobre prakse i treba se nastaviti sa pozitivnim kretanjima i u buduće.

S obzirom da je Odbor nadležan i za regionalni razvoj, istaknuto je da je dat veliki doprinos ravnomernom regionalnom razvoju i razvoju srpskog sela. U nadležnosti Ministarstva trgovine, turizma i telekomunikacija su stari zanati i seoski turizam. Srbija je zemlja sela koja ima 4.700 sela, oko hiljadu zamire, a ostatak koji treba pomoći, ne može se baš brzo oživeti i povratiti, ali može se dati doprinos i treba imati svest o tome da je srpsko selo gradilo državu, srpski domaćin ginuo u ratu kad god je trebalo. Bilo je trendova kada se selo napuštalo, svedoci smo potrebe da srpsko selo oživi, da se u srpskom selu privređuje. Da bi se zaustavio odliv mladih ljudi iz sela potrebna je kompletna infrastruktura, od puteva, saobraćaja, vode, struje, kanalizacije, pravo na život, obrazovanje, lečenje, škola, ambulanta, vrtić, što je jedan od doprinosa za mlade bračne parove koji ostaju na selu da mogu svoju decu da daju u predškolske ustanove, deca imaju adekvatan razvoj, odrastanje da bi mogli sa svojom generacijom u bilo kojoj školi, fakultetu da stanu rame uz rame. Takođe je potrebno oživljavanje zadruga. U Srbiji je zaživelo preko pet stotina zadruga i to je još jedna šansa da srpsko selo zaživi. Amandman koji je podneo narodni poslanik Čolaković, koji se odnosi ravnomerni regionalni razvoj, jednu meru, doprinos, a to je da za Ministarstvo bez portfelja zaduženo za regionalni razvoj i koordinaciju rada javnih preduzeća da opredele dodatna sredstva. To je potrebno, kako kroz Ministarstvo bez portfelja, tako i kroz Ministarstvo trgovine, turizma o telekomunikacija, Ministarstvo poljoprivrede i sva druga ministarstva da bi se došlo do toga da selo bude živo, funkcionalno, doprinosi razvoju Srbije u daljem periodu.

U pogledu ekonomske isplativosti politike subvencija kao ključne mere za podsticanje privrednog rasta u Srbiji, istaknuto je da su subvencije ulepšale pojedine lokalne sredine u Srbiji, ali su verovatno istovremeno i previše uzele prosvetarima, lekarima na celoj teritorji Srbije i zato je ekonomska isplativost i efikasnost subvencija mnogo šire pitanje i svakako će se analizirati podaci koji postoje na sajtu Ministarstva privrede. Profit investitora i njegova spremonost da dođe na srpsko tržište za novac koji mu država Srbija daje ne mogu biti jedina mera uspeha politike subvencija, zato što je u konkretnim investicijama praktično država suinvestitor, poreski obveznici su suinvestitori i plodovi investicije koja je subvencionisana moraju biti poštenije svima raspodeljeni na sve zainteresovane ulagače, pa i na radnike koji suinvestiraju kroz poreski dinar. Izneto je mišljenje da prosečna plata ne može biti merodavna, zato što su velike socijlane razlike i postoji mali broj dobro plaćenih ljudi koji prosečnu zaradu podižu na naviše. 2016. godine je konstatovano da svega 15% građana prima platu koja je jednaka prosečnoj ili veća od nje. Subvencionišu se i veoma profitabilna privatna preduzeća. Investicije su dobrodošle, pre svega privatne inostrane investicije, ako donose nova znanja i nove tehnologije, ali se investicije se ne smeju favorizovati kao kompenzacija za izostanak vladavine prava i reformi. Svi građani moraju kroz porodični budžet osetiti pravičnost u raspodeli plodova subvencionisanih investicija.

U odgovoru na postavljena pitanja, izneto je da Ministarstvo privrede prati izveštaje o korišćenju sredstava podsticaja i vrši analizu ugovora. Ulaganja su pokazala mogućnost zapošljavanja velikog broja ljudi. Modelom ugovora koji investitori potpisuju prilkom ugovaranja podsticaja, predviđene su bankarske garancije, ugovor je veoma čvrst, tako da su situacije u kojima bi država bila oštećena svedene na minimum, odnosno ne postoje. Ministarstvo rudarstva i energetike je sa Vladom Republike Srbije sprovelo dva socijalna programa za zaposlene u JP „Resavica i smanjio broj zaposlenih u JP „Resavica“. U konsultacijama sa Svetskom bankom, izvršena je analiza elemenata koji su neophodni i potrebni da bi se jedan rudnik unapredio ili zatvorio. Razmatrala se socijalna dimenzija određene teritorije, u smislu da li postoje drugi privredni subjekti koji mogu da absorbuju višak radne snage. Sprovođeni su programi zatvaranja rudnika kroz dobrovoljni odlazak, pregrupisavanje ljudi, čime se na razuman način rešava problem. Radi unapređenja celog procesa, vode se i pregovori između Ministarstva, Uprave za javni dug i kreditora sa strane Vlade Republike Češke, koji su spremni da unaprede neki vid proizvodnje da bi se nešto moglo iskoristiti ukoliko u tome ima potencijala. Ova tema se razmatra na veoma pažljiv način, zbog socijalne i privredne dimenzije geografskog područja i stanovništva na toj teritoriji. Od celokupne subvencije za „Resavicu“, 550 miliona dinara je namenjeno za te svrhe u razdelu budžeta za iduću godinu, tako da će se verovatno sprovesti dobrovoljni odlazak prema socijalnom programu, što olakšava rešavanje problema. Ministarstvo rudarstva i energetike, u okviru Uprave rezervi energenata, planira da se rade dva skladišta obaveznih rezervi od po 20 hiljada kubnih metara, da bi se postigla bezbednost i sigurnost snabdevanja i ispunile obaveze iz Poglavlja 15 Energetika, o obaveznim rezervama energenata. Od ostalih projekata, koji nisu direktno na Razdelu Ministarstva rudarstva i energetike u budžetu, su projekti koji se odnose na kompanije „Srbijagas“, „Elektroprivreda Srbije“ i „Elektromreža Srbije“. To su veći projekti koji se tiču magistralnih gasovoda i izgradnje transbalkanskog koridora, što je sastavni deo šire slike budžeta, ali sedsta nisu direktno iskazana na razdelu Ministarstva rudarstva i energetike. To su projekti koji se odnose na šire povezivanje Srbije sa regionom i transport što energenata, što električne energije. Predstavnici Ministarstva trgovine, turizma i telekomunikacija su istakli da nemaju programe koji podrazumevaju državnu pomoć, posebno deo telekomunikacija. Postoji plan za razvoj širokopojasnih mreža u ruralnim predelima, koji je ove godine u budžetu projektno predviđen, ali se radi da se sprovodi u skladu sa pravilima državne pomoći i radiće se nakon ulaska u EU. Ne postoje subvencije paralelno sa državnom pomoći, tako da ne postoje ni razdvojeni podaci. Zakona o trgovini, koji je usvojen ove godine, predviđa podsticajne mere u elektronskoj trgovini za izolovana i udaljena područja. Projekat povezane škole stiže do svake škole u Srbiji. Sledeće godine će se povezati svih četiri hiljade školskih objekata. Dodatno se ide razvoj širokopojasne infrastrukture, tako da će internet imati domaćinstva koja sada nemaju pristup internetu. Biće puno aktivnosti na tu temu tokom sledeće godine, a sredstva će se obezbediti rebalansom budžeta koji će biti nakon izbora.

U diskusiji su učestvovali Snežana B. Petrović, Gorica Gajić, Vladimir Đurić, Vladimir Marinković, Aleksandra Tomić, Milimir Vujadinović, Zoran Bojanić, Stanislava Janošević, Snežana Paunović, Studenka Stojanović, Snežana R. Petrović, Dejan Eremija, mr Mirjana Filipović i Milan Dobrijević.

Odbor je, u skladu sa članom 173. stav 2. Poslovnika Narodne skupštine, odlučio većinom glasova da predloži Odboru za finansije, republički budžet i kontrolu trošenja javnih sredstava da prihvati Predlog zakona o budžetu Republike Srbije za 2020. godinu, Razdeo 21– Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija.

Za izvestioca Odbora na sednici Odbora za finansije, republički budžet i kontrolu trošenja javnih sredstava određena je Snežana B. Petrović, predsednik Odbora.

Druga tačka dnevnog reda- **Razno**

U okviru ove tačke dnevnog reda nije bilo predloga, pitanja ni diskusije.

Sednica je zaključena u 12 časova i 49 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović